Джордж Байрон
Край реките на Вавилон

Превод от английски: Цветан Стоянов, —

chitanka.info

Край реките на Вавилон[0]

Ний ридаехме там, край водите

вавилонски, ний спомняхме с плач

как вилнееше в дни страховити

над земята ни родна палач.

Тя загуби си в скръб дъщерите,

за да гаснат от сутрин до здрач.

Долу, волна, течеше реката,

ний поглеждахме тъжно брега.

Те поискаха песен позната,

но не щяхме да пеем сега.

Да изсъхне ръката, която

нашта арфа допре пред врага!

Нека тя поне бъде свободна,

нека вече не вижда я друг!

Щом отнета е славата родна.

Знак последен да бъде тя тук.

И сред нашата мъка безплодна

да не цапаме нейния звук.

1813

[0] Стихотворението е поетическа перифраза на псалм 136, където евреите оплакват робството си във Вавилон. /Псалтир/ Бел. ред. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.